BG โดดเป็นสปอนเซอร์คาดอก “อ็อกซ์ฟอร์ด ยูไนเต็ด”
BG โดดหนุนเป็นสปอนเซอร์คาดอกเสื้อ “อ็อกซ์ฟอร์ด ยูไนเต็ด” ฤดูกาล 2022-23 โดยมีสัญญาระหว่างกัน 2 ฤดูกาล
BG โดดหนุนเป็นสปอนเซอร์คาดอกเสื้อ “อ็อกซ์ฟอร์ด ยูไนเต็ด” ฤดูกาล 2022-23 โดยมีสัญญาระหว่างกัน 2 ฤดูกาล
15 ก.ค. 2565

นายปวิณ ภิรมย์ภักดี ประธานเจ้าหน้าที่บริหาร กลุ่มบริษัท บางกอกกล๊าส จำกัด (มหาชน) หรือ BG กล่าวว่า นี่ถือเป็นโอกาสอันดีที่บริษัทและ อ็อกซ์ฟอร์ด ยูไนเต็ด จะได้ดำเนินงานร่วมกัน เพื่อพัฒนาศักยภาพของสโมสรฯ และขับเคลื่อนสโมสรฯ ไปสู่ความสำเร็จ ในฐานะผู้สนับสนุนศูนย์ฝึกซ้อม และสปอนเซอร์คาดหน้าอกเสื้อแข่งขัน รู้สึกมีความสุขอย่างยิ่งที่ได้เป็นส่วนหนึ่งของการเดินทางอันน่าตื่นเต้นครั้งนี้ นอกเหนือจากการสนับสนุนในเชิงพาณิชย์แล้วนั้น ในฐานะที่ทางเรามีสโมสรฟุตบอลบีจี ปทุม ยูไนเต็ด ยังมีโอกาสที่จะขยายความร่วมมือในฐานะพันธมิตรในเชิงฟุตบอลและเชิงเทคนิคอีกด้วย
“มันคือเรื่องที่ยอดเยี่ยมสำหรับสโมสรฯ ในการได้แบรนด์ระดับโลกมาปรากฎบนเสื้อของเราอีกครั้ง นี่ไม่ใช่เพียงแค่การนำชื่อของบีจีมาอยู่บนเสื้อของเราเท่านั้น แต่บีจีเองก็ได้มุ่งมั่นในการให้ความช่วยเหลือต่อเราในการพัฒนาศูนย์ฝึกซ้อมให้ก้าวไปอยู่ในระดับโลก รวมถึงการสนับสนุนต่อทีมชาย ทีมหญิง และทีมเยาวชนของเรานั้น ก็ดำเนินไปในทิศทางเดียวกับแนวคิด “One Club” ของสโมสร เราเองมีความสัมพันธ์ที่แนบแน่นกับบีจี และเราตั้งตารอกับการพัฒนาความสัมพันธ์ของเราไปอีกขั้นในครั้งนี้ ที่พร้อมจะเติบโตไปอย่างต่อเนื่องในอนาคตข้างหน้า” ไนออลล์ ผู้อำนวยการฝ่ายบริหารของ อ็อกซ์ฟอร์ด ยูไนเต็ด กล่าว
อย่างไรก็ตาม นี่ไม่ใช่ครั้งแรกที่บีจีได้เป็นที่รู้จักของแฟนบอลอ็อกซ์ฟอร์ด ยูไนเต็ด โดยก่อนหน้านี้บีจีได้ร่วมเป็นผู้สนับสนุนให้กับศูนย์ฝึกซ้อมของสโมสรฯ ก่อนที่ล่าสุดจะสนับสนุนอย่างต่อเนื่องในการเป็นผู้สนับสนุนหลักบนหน้าอกเสื้อแข่งขันในฤดูกาลนี้ โดยจะมีการเปิดตัวโลโก้บนเสื้ออย่างเป็นทางการในเกมอุ่นเครื่องพบกับ โคเวนทรี ซิตี้ ในวันเสาร์ที่ 16 กรกฎาคม 2565 นี้เวลา 21.00 น. ตามเวลาประเทศไทย
 